CELEX: 62022CN0066
Language: sk
Date: 2022-02-02 00:00:00
Title: Vec C-66/22: Návrh na začatie prejudiciálneho konania, ktorý podal Supremo Tribunal Administrativo (Portugalsko) 2. februára 2022 – Infraestruturas de Portugal, SA, Futrifer Indústrias Ferroviárias, SA/Toscca Equipamentos de Madeira Lda

23.5.2022   
            
            
               SK
            
            
               Úradný vestník Európskej únie
            
            
               C 207/12
            
         
      Návrh na začatie prejudiciálneho konania, ktorý podal Supremo Tribunal Administrativo (Portugalsko) 2. februára 2022 – Infraestruturas de Portugal, SA, Futrifer Indústrias Ferroviárias, SA/Toscca Equipamentos de Madeira Lda
      
      (Vec C-66/22)
      (2022/C 207/17)
      Jazyk konania: portugalčina
      
         Vnútroštátny súd, ktorý podal návrh na začatie prejudiciálneho konania
      
      Supremo Tribunal Administrativo
      
         Účastníci konania pred vnútroštátnym súdom
      
      
         Odvolateľky: Infraestruturas de Portugal, SA, Futrifer Indústrias Ferroviárias, SA
      
         Odporkyňa: Toscca Equipamentos de Madeira Lda
      
      
         Prejudiciálne otázky
      
      
                  1.
               
               
                  Predstavuje dôvod na vylúčenie stanovený v článku 57 ods. 4 písm. d) smernice 2014/24/EÚ (1) oblasť, ktorá je ponechaná na rozhodnutie verejného obstarávateľa?
               
            
                  2.
               
               
                  Môže vnútroštátny zákonodarca nahradiť v celom rozsahu rozhodnutie, ktoré má prijať verejný obstarávateľ podľa článku 57 ods. 4 písm. d) smernice 2014/24/EÚ, všeobecným rozhodnutím (na základe účinkov rozhodnutia) orgánu na ochranu hospodárskej súťaže uložiť dodatočnú sankciu spočívajúcu v zákaze účasti na postupoch verejného obstarávania počas určitého obdobia, ktoré bolo prijaté v rámci uloženia pokuty za porušenie pravidiel hospodárskej súťaže?
               
            
                  3.
               
               
                  Má sa rozhodnutie verejného obstarávateľa o „spoľahlivosti“ hospodárskeho subjektu vzhľadom na dodržiavanie (alebo nedodržiavanie) pravidiel práva hospodárskej súťaže mimo konkrétneho postupu obstarávania rozumieť ako potreba vykonať posúdenie založené na vhodnosti tohto hospodárskeho subjektu, ktorá je konkrétnym vyjadrením práva na riadnu správu vecí verejných stanoveného v článku 41 ods. 2 písm. [c)] Charty základných práv Európskej únie?
               
            
                  4.
               
               
                  Možno riešenie prijaté v portugalskom práve prostredníctvom článku 55 ods. 1 písm. f) CCP (2), ktoré podmieňuje vylúčenie hospodárskeho subjektu z postupu obstarávania založené na porušení pravidiel hospodárskej súťaže, ku ktorému došlo mimo konkrétneho postupu obstarávania, rozhodnutím, ktoré prijme orgán na ochranu hospodárskej súťaže v rámci uloženia dodatočnej sankcie spočívajúcej v zákaze uzatvárať zmluvy, pričom ide o konanie, v ktorom samotný orgán na ochranu hospodárskej súťaže posúdi v tomto kontexte relevantnosť prijatých nápravných opatrení, považovať za zlučiteľné s právom Únie, a najmä s článkom 57 ods. 4 písm. d) smernice 2014/24/EÚ?
               
            
                  5.
               
               
                  Je v súlade s právom Únie, a najmä s článkom 57 ods. 4 písm. d) smernice 2014/24/EÚ aj riešenie prijaté v portugalskom práve prostredníctvom článku 70 ods. 2 písm. g) CCP, ktoré obmedzuje možnosť vylúčiť ponuku z dôvodu existencie vážnych indícií o aktoch, dohodách, praktikách a informáciách, ktoré môžu narušiť pravidlá hospodárskej súťaže, na konkrétny postup obstarávania, v ktorom sa tieto praktiky zistia?
               
            
         (1)  Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 2014 s. 65).
      
         (2)  Código dos Contratos Públicos (zákonník verejného obstarávania).